Nafarroako Parlamentuko Mahaiak, 2021eko maiatzaren 31n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa de Simón Caballero andreak aurkeztutako gaurkotasun handiko galdera, berdintasunerako, indarkeria ezarako eta bizikidetzarako hezkuntza afektibo-sexualari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2021eko maiatzaren 31n

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Nafarroako Gobernuak 2021eko ekainaren 3ko Osoko Bilkuran ahoz erantzun dezan:

Auzitegi Goreneko Administrazioarekiko Auzien Salako Onarpen Salak erabaki du izapidetzeko ez onartzea Nafarroako Gobernuak Nafarroako Justizia Auzitegi Nagusiaren epaiaren aurka Nafarroako Gobernuak prestatutako kasazio-errekurtsoa; epai haren bidez, deuseztatu egin zen Skolae hezkidetza-programa, erregelamendu bat balitz bezala izapidetu behar zelakoan.

Iragan irailean, Nafarroako Gobernuko Hezkuntzako kontseilariak iragarri zuen foru dekretu bat prestatuko zutela, Skolae hezkidetza-programak “araudiak babestutako curriculum-testuinguru eta -izaera izan ditzan zeharo, erabateko segurtasun juridikoarekin”.

Izquierda-Ezkerrak balorazio oso positiboa egin du Skolae programari buruz, curriculum-material bikaina baita hezkuntza afektibo-sexualari, bizikidetzari eta indarkeria ezari buruzko edukiak jorratzeko. Halere, sarritan adierazi dugu programa hori, curriculum-proposamen hori, irakasleek erabili ahal izateko euskarri bat, gida bat, dela.

Zenbait ekimenen bidez azpimarratu dugu aldatu egin beharra dagoela curriculumari eta haren antolamenduari buruzko oinarrizko foru araudia, bertan jasotze aldera berdintasunean eta berdintasunerako hezkuntzari, indarkeria ezari eta hezkuntza afektibo-sexualari buruzko helburuak eta edukiak, zeinak, bestalde, aginduzkoak baitira jada, Emakumeen eta Gizonen arteko Berdintasunari buruzko apirilaren 4ko 17/2019 Foru Legean nahiz Sexu- eta ugalketa-osasunaren arloko prestazio sanitarioen antolamendua ezartzen duen azaroaren 16ko 103/2016 Foru Dekretuan jasota daudelako.

Izquierda-Ezkerrak orobat proposatu du osagai horiek jorratzeko ikasgai bat sartzea, ez soilik zeharkako moduan, ezpada berariazko irakasgai moduan, bere ordutegi eta guzti.

Gaurkotasuneko galdera:

Nafarroako Gobernuko Hezkuntza Departamentuak zer aldaketa egin nahi ditu curriculumari eta antolamenduari begira, hezkuntza afektibo-sexualak, berdintasunerako hezkuntzak, indarkeriarik ezak eta bizikidetzak aginduzko izaera eduki dezaten Nafarroako unibertsitateaz kanpoko hezkuntzako ikastetxe guztien hezkuntza-proiektuetan?

Iruñean, 2021eko maiatzaren 31n

Foru parlamentaria: María Luisa de Simón Caballero